Ajay Gupta, ander verdagtes nou ‘enige tyd’ vasFikile Mbalula, minister van polisie (Foto: Elmond Jiyane, GCIS) Die polisie het die afgelope naweek gesê hy beskou Ajay Gupta as ŉ voortvlugtige aangesien hy “kat en muis” met die owerhede speel sedert die Valke met sy regsverteenwoordigers in verbinding getree het. Fikile Mbalula, minister van polisie, het in ŉ regstreekse SABC-onderhoud gesê ŉ lasbrief is vir Gupta en vier ander verdagtes se inhegtenisneming uitgereik. Dié verdagtes word verbind met die omstrede Vrede-suiwelprojek. ŉ Neef van die Gupta-broers en sewe ander mense het reeds verlede week in die landdroshof in Bloemfontein verskyn nadat die Valke klopjagte op die Guptas se huis in Saxonwold en ander persele uitgevoer het. Gupta was veronderstel om ook in die hof te verskyn, maar het volgens die polisie “versuim om hom aan die polisie oor te gee soos wat met sy regsverteenwoordigers ooreengekom is”. Mbalula het in die onderhoud gesê die polisie verneem dat die vyf verdagtes in onder meer Dubai, China en Indië is. “Die polisie sal nie ontspan nie. Die polisie sal die verdagtes opspoor waar hulle ook al is en hulle sal dan verhoor word. Hulle moet besef hulle is nie onaantasbaar nie. Dit maak nie saak wie jy is nie – as jy skuldig is, moet jy boet.” Mbalula het gesê inhegtenisnemings kan nou “enige tyd” plaasvind. Die polisie is op hoëgereedheidsgrondslag om enige oomblik toe te slaan. “Hierdie geld was die geld van die belastingbetalers. Dit was geld wat veronderstel was om arm mense – veral swart mense – te bevoordeel en te bemagtig. Die polisie mag nie toelaat dat die skuldiges daarmee wegkom nie.” Die polisie is ook in verbinding met ander internasionale wetstoepassingsagentskappe soos Interpol. Mbalula het gewaarsku dat die polisie besig is met ŉ veldtog om korrupsie ŉ nekslag toe te dien en het gesê die kommissie van ondersoek na staatskaping sal ook nog ŉ paar oë laat rek. Die name van die ander verdagtes is nog nie bekend gemaak nie. Volgens berigte word daar ook gesoek na oudpres. Jacob Zuma se seun, Duduzane. Intussen het die forensiese speurder, Paul O’Sullivan, en die uitvoerende hoof van Sygnia, Magda Wierzycka, verskeie belonings uitgeloof ter gesamentlike waarde van nagenoeg R2 miljoen. Wierzycka het onder meer R200 000 aangebied vir een van Gupta se lyfwagte wat met die polisie in verbinding tree oor waar hy homself bevind en R200 000 vir die eerste beskuldigde in die Vrede-suiwelprojek om staatsgetuie te word. Die Valke het hulself intussen gedistansieer van die belonings.